এ রেবতী

রেবতী হলেন বেঙ্গালুরু -ভিত্তিক একজন লেখিকা এবং ভারতে এলজিবিটি অধিকারের জন্য কাজ করা একজন কর্মী। তিনি একজন ট্রান্স মহিলা এবং হিজড়া সম্প্রদায়ের সদস্য।

 ব্যক্তিগত জীবন 
রেবতী ভারতের তামিলনাড়ু রাজ্যের নামাক্কাল জেলায় দোরাইস্বামী হিসেবে জন্মগ্রহণ করেন এবং শারীরবৃত্তীয় বৈশিষ্ট্যের ভিত্তিতে তাঁকে পুরুষ হিসেবে নির্ধারিত করা হয়। ছোটবেলায়, রেবতী তাঁর "স্ত্রী সুলভ" আচরণের জন্য স্কুলে এবং নিজের পরিবারে সহিংসতার সম্মুখীন হন। তিনি ছেলেদের চেয়ে অল্পবয়সী মেয়েদের সাথে খেলতে পছন্দ করতেন। পুরুষদেহে আটকে থাকা একজন নারী হওয়ার অনুভূতিতে ব্যথিত হয়ে তিনি তাঁর মায়ের পোশাক পরে নারীর মতো সাজতেন। তাঁর ব্যক্তিগত এবং সামাজিক কষ্ট তাঁর শিক্ষাগত ফলাফলকে প্রভাবিত করে এবং তিনি দশম শ্রেণী থেকে উত্তীর্ণ হতে পারেন নি। এর ফলে তাঁকে স্কুল ছেড়ে দিতে হয়। নাম্মাকালে স্কুল ভ্রমণের সময় কোঠি সম্প্রদায়ের (সমকামী সম্পর্কের ক্ষেত্রে "স্ত্রী সুলভ" ভূমিকা গ্রহণকারী একজন পুরুষ বা ছেলে) একদল লোকের সাথে তাঁর দেখা হয়, তিনি তাদের সাথে আত্মীয়তা অনুভব করেন এবং তাদের সাথে দিল্লিতে পালিয়ে যাওয়ার সিদ্ধান্ত নেন যাতে তিনি নিজের লিঙ্গ পরিচয়ের প্রতি সত্য হতে পারেন।

দিল্লিতে, হিজড়া সম্প্রদায়ের একদল লোকের সাথে তিনি পরিচিত হন এবং তাদের সাথে বসবাস শুরু করেন। পরে তিনি একটি লিঙ্গ পরিবর্তন অস্ত্রোপচার করেন, হিজড়া পরিবারে আনুষ্ঠানিকভাবে দীক্ষা নেওয়ার জন্য এটি একটি রীতি হিসেবে বিবেচিত হত। তাঁর অস্ত্রোপচারের পর, গুরু বা পরিবারের প্রধান তাঁর নামকরণ করেন রেবতী। নিজের লিঙ্গ পরিচয়ের প্রতি সত্য হতে পেরেও, হিজড়া হিসেবে জীবনের কঠোর বাস্তবতা আবিষ্কার রেবতী করেছিলেন, যেখানে সামাজিক বর্জন, সহিংসতা এবং যৌন নির্যাতন খুবই সাধারণ ছিল। বেঁচে থাকার জন্য তাঁকে বিয়েতে নাচ, ভিক্ষা এবং যৌনকর্ম সহ বিভিন্ন কাজ করতে হয়েছিল। কয়েক মাস পর, দিল্লির জীবনে তিনি ক্লান্ত হয়ে পড়েন এবং পালিয়ে বাড়িতে ফিরে যান। কিন্তু সেখানে তাঁকে স্বাগত জানানো হয় নি।

পরবর্তীতে তামিলনাড়ুতে নিজের বাড়ি ছেড়ে তিনি বেঙ্গালুরুতে চলে আসেন কাজের সন্ধানে। প্রথমে তিনি যৌনকর্মে জড়িয়ে পড়লেও অবশেষে তিনি যৌন সংখ্যালঘুদের অধিকারের জন্য কাজ করা একটি এনজিও সঙ্গমা'তে চাকরি পান। এখানে তিনি কর্মীদের বিভিন্ন সভা-সমাবেশে গিয়ে নিজের অধিকার সম্পর্কে আরও জানতে পারেন। শুরুতে সংগঠনে চাপরাসী হিসেবে কাজ করলেও, তাঁর পদোন্নতি হয় এবং পরে তিনি এনজিও-পরিচালক হিসেবে কাজ করেন। দুটি সূত্র থেকে জানা যায় সঙ্গমার একজন সহকর্মীর সাথে তাঁর বিবাহ হয়েছিল, যদিও সেটি ছিল স্বল্পস্থায়ী। তিনি এখন বেঙ্গালুরুতে অবস্থিত একজন ট্রান্সজেন্ডার-অধিকার কর্মী হিসেবে কাজ করেন।

 তাঁর সাহিত্যকর্ম এবং অন্যান্য কৃতিত্ব 
রেবতী ২০০৪ সালে তামিল ভাষায় তাঁর প্রথম বই, উনারভুম উরুভামুম (আমাদের জীবন, আমাদের কথা) প্রকাশ করেন। এটি দক্ষিণ ভারতের হিজড়া সম্প্রদায়ের মানুষের বাস্তব জীবনের গল্পের একটি সংগ্রহ। তাঁর এই বই থেকে অন্যান্য হিজড়া লেখকেরা নিজস্ব বই প্রকাশের জন্য অনুপ্রাণিত হন, যেমন প্রিয়া বাবুর নান সর্বানন আল্লা (২০০৭) এবং বিদ্যার আই অ্যাম বিদ্যা (২০০৮)।

এর পর, তিনি নিজের অভিজ্ঞতা সম্পর্কে লেখার সিদ্ধান্ত নেন। তিনি ২০১০ সালে তাঁর দ্বিতীয় বই দ্য ট্রুথ অ্যাবাউট মি: এ হিজরা লাইফ স্টোরি প্রকাশ করেন। বইটি তামিল ভাষায় লেখা এবং নারীবাদী ইতিহাসবিদ ভি. গীতা এটিকে ইংরেজিতে অনুবাদ করেন। রেবতীর মতে, বইতে তাঁর নিজের পরিবারের যাদের কথা বলা হয়েছে এবং যারা ইংরেজি জানে না, তাদের সাথে দ্বন্দ্ব এড়াতে তিনি প্রাথমিকভাবে বইটি ইংরেজিতে প্রকাশ করেন, তামিলে নয়। বইটি অবশেষে ২০১১ সালে ভেল্লাই মোঝি নামে তামিল ভাষায় প্রকাশিত হয়। তিনি একজন অত্যন্ত বিশিষ্ট তামিল দলিত লেখক বামাকে তাঁর প্রধান অনুপ্রেরণা হিসেবে উল্লেখ করেন।

মাদুরাইয়ের আমেরিকান কলেজ তাদের তৃতীয় লিঙ্গ সাহিত্যের পাঠ্যক্রমের অংশ হিসেবে দ্য ট্রুথ অ্যাবাউট মি: এ হিজড়া লাইফ স্টোরি অন্তর্ভুক্ত করেছে। ২০১৯ সালে, কলম্বিয়া বিশ্ববিদ্যালয়ের বাটলার লাইব্রেরিতে, পুরো শরৎ সেমিস্টার জুড়ে, মায়া অ্যাঞ্জেলো এবং টনি মরিসনের মতো নামের সাথে রেবতীর নাম রাখা হয়েছিল।

 অভিনয় জীবন 
২০০৮ সালের তামিল ছবি থেনাভাত্তুতে রেবতী তাঁর অভিনয়ে আত্মপ্রকাশ করেন। ২০২২ সালে, তিনি মালয়ালাম ছবি অন্তরম-এ অভিনয় করেন, যেখানে তামিলনাড়ুর একজন ট্রান্সজেন্ডার অভিনেত্রী নেঘা অভিনয় করেছিলেন।  

২০২৫ সালে, পি. অভিজিতের তথ্যচিত্র আই অ্যাম রেবতীতে রেবতী তাঁর জীবন কাহিনী বর্ণনা করেছেন এবং এটি প্রথম প্রদর্শিত হয়েছিল কেরালার ১৭তম আন্তর্জাতিক তথ্যচিত্র ও স্বল্পদৈর্ঘ্য চলচ্চিত্র উৎসবে (আইডিএসএফএফকে)।   

 তথ্যসূত্র 

বিষয়শ্রেণী:ভারতীয় চলচ্চিত্র অভিনেত্রী
বিষয়শ্রেণী:২১শ শতাব্দীর ভারতীয় অভিনেত্রী
বিষয়শ্রেণী:২১শ শতাব্দীর ভারতীয় লেখিকা
বিষয়শ্রেণী:রূপান্তরকামী অধিকার কর্মী
বিষয়শ্রেণী:২১শ শতাব্দীর ভারতীয় এলজিবিটিকিউ ব্যক্তি
বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:জীবিত ব্যক্তি